Official Journal L 296 , 27/10/1990 P. 0063 - 0063

Finnish special edition: Chapter 3 Volume 34 P. 0206

Swedish special edition: Chapter 3 Volume 34 P. 0206



SMERNICA RADY z 15. októbra 1990, ktorou sa mení a dopĺňa príloha smernice 79/117/EHS zakazujúca uvádzanie na trh a používanie prípravkov na ochranu rastlín, ktoré obsahujú určité aktívne látky (90/533/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 79/117/EHS z 21. decembra 1978 zakazujúcu uvádzanie na trh a používanie prípravkov na ochranu rastlín, ktoré obsahujú určité aktívne látky1, naposledy zmenenú a doplnenú smernicou 89/365/EHS1, najmä na jej článok 6 (3), so zreteľom na návrh Komisie, keďže smernica 79/117/EHS stanovuje, že obsah jej prílohy sa musí pravidelne meniť a dopĺňať tak, aby zohľadňovala najnovšie vedecké a technologické znalosti; keďže sa zistilo, že používanie dinosebu, jeho octanu a solí v prípravkoch na ochranu rastlín pravdepodobne vyvoláva škodlivé účinky na zdravie ľudí a zvierat a má neprimerane nepriaznivý vplyv na životné prostredie; keďže sa zistilo, že aj používanie binapakrylu a kaptafolu v prípravkoch na ochranu rastlín pravdepodobne vyvoláva škodlivé účinky na zdravie ľudí a zvierat; keďže sa zistilo, že aj používanie dikofolu, hydrazidu kyseliny maleínovej a kvintoxénu, ktoré nespĺňajú určité kritériá čistoty, pravdepodobne vyvoláva škodlivé účinky na zdravie ľudí a zvierat a má veľmi nepriaznivý vplyv na životné prostredie; keďže za daného stavu harmonizácie podľa smernice 79/117/EHS môžu členské štáty za predpokladu prísneho dodržiavania ustanovení zmluvy, ako aj všeobecných princípov práva a najmä princípov nediskriminácie a proporcionality zakázať uvádzanie na trh a používanie účinných látok, ktoré nie sú uvedené v zozname v prílohe k tej smernici, alebo účinných látok, ktorých stupeň čistoty je vyšší ako hodnota uvedená v tejto prílohe; keďže by sa preto príloha smernice 79/117/EHS mala doplniť, PRIJALA TÚTO SMERNICU: Článok 1 Príloha k smernici 79/117/EHS sa týmto mení a dopĺňa pridaním týchto položiek do kapitoly "C. Ostatné zlúčeniny": "5. Dinoseb, jeho octan a soli 6. Binapakryl 7. Kaptafol 8. Dikofol obsahujúci menej než 78 % p.p.1-dikofolu alebo viac než 1 g/kg DDT a s DDT súvisiacich zlúčenín 9. a) Hydrazid kyseliny maleínovej a iné jeho soli než sú cholínové, draselné a sodné soli; b) cholínové, draselné a sodné soli hydrazidu kyseliny maleínovej obsahujúce viac než 1 mg/kg voľného hydrazínu vyjadreného pomocou kyselinového ekvivalentu. 10. Kvintoxén obsahujúci viac než 1 g/kg HCB alebo viac než 10 g/kg pentachlórbenzénu. Článok 2 Členské štáty uvedú do účinnosti zákony, iné právne predpisy a administratívne opatrenia potrebné na dosiahnutie súladu s touto smernicou najneskôr do 30. septembra 1991 v prípade zlúčeniny uvedenej v bode 8 kapitoly C prílohy smernice 79/117/EHS, zmenenej a doplnenej touto smernicou, a do 31. decembra 1990 v prípade ostatných zlúčenín. Bezodkladne o tom informujú Komisiu. Článok 3 Táto smernica je adresovaná členským štátom. V Luxemburgu 15. októbra 1990 Za Radu predseda V. SACCOMANDI 1 Ú. v. ES L 33, 8.2.1979, s. 36. 1 Ú. v. ES L 159, 10.6.1989, s. 58.